Johannes Rau

Johannes Rau (1931-2006) jornalista e òme politic foguèt president d'Alemanha entre lo 1 de julhet de 1999 e lo 30 de junh de 2004.

Èra filh d'un pastor protestant opausat al nazisme. Fòrça religiós, faguèt partit de la Glèisa Confessionala, o Confessanta (Bekennende Kirche), un movement ecumenic protestant fòrça actiu contra lo Tresen Reich. 

Johannes Rau finalizèt los sieus estudis de biblioteconomia en 1949 e comencèt a trabalhar coma jornalista, editor e representant de vendas, s'interessèt a de tematicas religiosas e socialas ligadas amb de cercles protestants. 

 Carrièra politica  
S'afilièt en decembre de 1952 al Partit Popular Pan-Alemand (GVP), de Gustav Heinemann, grop pacifista favorabla a la reunificacion d'Alemanha e opausada al rearmament (limitat) coma o volián las poténcias occidentalas. 

En 1957 sostenguèt Gustav Heinemann dins l'idèa de dissòlvre lo GVP e dintrar en  Sozialdemokratische Partei Deutschlands (SPD). Johannes Rau serà secretari de las Joinessas Socialistas de Wuppertal e conselhièr de la comuna (1964-1978). N'ocupèt tanben la comuna entre en 1969 e en 1970.

En 1958 foguèt elegit membre del Landtag (parlament) de l'Estat de Ren del Nòrd-Vestfàlia. En 1967 dirigiguèt lo grop parlamentari del sieu partit dins lo Landtag e en 1970 foguèt nomenat ministre de l'educacion e de la recerca de l'Estat de Ren del Nòrd-Vestfàlia dins lo govèrn de Heinz Kühn. Atenguèt un prestigi per la siá gestion en aquel departament (se fondèron cinc universitats e la primièra universitat a distància d'Alemanha). 

En 1977 Rau foguèt nomenat cap del grop parlamentari del SPD dins lo Landtag e en 1978 venguèt ministre-president de l'Estat de Ren del Nòrd Vestfàlia, carga qu'ocupèt fins 1998. Lo SPD venciguèt a las eleccions de 1980, 1985, 1990 e 1995. 

En 1987 se presentèt a las eleccions de cancelièr d'Alemanha amb lo SPD, s'opausèt a pactar un govèrn de coalicion amb los ecologistas e foguèt derrotat per Helmut Kohl, candidat de l'Union Democrata Crestiana d'Alemanda (CDU) qu'aviá ganhat a las eleccions. En 1994 presentèt pel primièr còp la siá candidatura a la presidéncia federala d'Alemanha mas foguèt derrotat per Roman Herzog.

Categoria:President federal d'Alemanha
Categoria:Naissença en 1931
Categoria:Decès en 2006
Categoria:Personalitat politica alemanda